
Rozhodnutie o predbežnom opatrení:
Ak obec v konaní podľa § 5 OZ dospeje k názoru, že žiadosť navrhovateľa o zrejmý zásah do pokojného stavu je dôvodná, môže buď:
a) predbežne takýto zásah do práv navrhovateľa zakázať,
b) uložiť povinnosť, aby bol obnovený predošlý stav.
Rozhodnutím obce je podľa § 5 OZ predbežný zákaz správania, ktorým sa zasahuje do pokojného stavu, resp. príkaz na obnovenie predošlého stavu.
Pretože v konaní podľa § 5 OZ sa nerozhoduje o právach, ale je chránený posledný pokojný stav, nie je poskytnutie ochrany riešením konečným. Vydanie predbežného opatrenia podľa § 5 OZ predstavuje dočasnú úpravu vzťahov, kým bude vec vyriešená s konečnou platnosťou.

Rozhodnutie predbežnej povahy
Pri praktickej realizácii sa budú vydávať rozhodnutia o predbežnom opatrení. Musím upozorniť na to, že nejde o vydanie predbežného opatrenia v zmysle § 43 Správneho poriadku, teda procesné rozhodnutie pred skončením konania, ale o rozhodnutie vo veci na základe ustanovenia § 5 OZ.
Preto, ak bude ďalej v texte spomenuté rozhodnutie o predbežnom opatrení, má sa za to, že ide o rozhodnutie predbežnej povahy.
Samotné obnovenie prechádzajúceho stavu môže spočívať v zákaze konkrétneho konania, ale aj v príkaze – konať, nekonať alebo strpieť.
Obce by pri vydávaní predbežných opatrení mali vždy zvažovať, aby uložená povinnosť bola vždy reálne uskutočniteľná a vykonateľná.
Poznámka:
Napr. technicky – obec nebude vydávať v zmysle § 5 OZ rozhodnutie o predbežnom opatrení, ktorým prikáže odporcovi odstránenie zeminy uprostred zimných mesiacov, keď je pôda zamrznutá, alebo aj časovo – obec nestanoví lehotu na vykonanie činností napr. do 7 dní, ak vopred vie, že odporca to nestihne vykonať, t. j. obec by nemala vydávať predbežné opatrenie, ak vopred vie, že odporca lehotu nesplní. Predbežnosť takéhoto rozhodnutia sa tu míňa účinkom a udeľovať sankciu za nesplnenie vopred nesplniteľného rozhodnutia vedie celé konanie do slepej uličky – spravidla končí na odvolacom orgáne.
Na vydanie rozhodnutia o predbežnom opatrení neexistuje právny nárok, preto odporúčam vydávať tieto rozhodnutia, až keď sú vyčerpané všetky možnosti v konaní a účastníci konania nie sú ochotní uzatvoriť zmier.
Rozhodnutie o zmieri
Obec môže zmierom uložiť povinnosť, aby bol obnovený predošlý stav (uviesť do pôvodného stavu – posledného pokojného stavu). Nie je možné prostredníctvom zmieru zakázať zásah do práv navrhovateľa.
Konanie podľa § 5 OZ môže správny orgán samozrejme ukončiť aj zmierom v zmysle ust. § 48 Správneho poriadku.

„§ 48 Zmier
(1) Ak to pripúšťa povaha veci, môžu účastníci konania medzi sebou so schválením správneho orgánu uzavrieť zmier. Správny orgán zmier neschváli, ak odporuje právnym predpisom alebo všeobecnému záujmu.
(2) Proti schválenému zmieru sa nemožno odvolať. Schválený zmier je vykonateľný.“
Ustanovenie § 48 Správneho poriadku je konkrétnym priamym vyjadrením zásady, ktorá je uvedená v ust. § 3 ods. 3 Správneho poriadku, podľa ktorej, ak to pripúšťa povaha veci, správny orgán sa má vždy pokúsiť o jej zmierlivé vybavenie.
Zmier je dohoda účastníkov konania (za pôsobenia obce – správneho orgánu) a je výslovne na ich vôli, či sú sporné strany ochotné takýmto spôsobom ukončiť konanie. Vo svojej podstate je to forma procesnej dohody o vyriešení určitých sporných otázok medzi účastníkmi.
Predtým, než príde k uzatvoreniu zmieru, musia byť splnené nasledovné podmienky:
· prebiehajúce správne konanie pred príslušným správnym orgánom,
· existencia dvoch alebo viacerých účastníkov, ktorí v konaní majú protikladné postavenie.
Aby zmier uzavretý medzi účastníkmi konania mohol mať účinky rozhodnutia, musí ho správny orgán schváliť.
Rozhodnutím o schválení zmieru správny orgán nezakladá jeho obsah, ale iba autoritatívne potvrdzuje, že zmier bol medzi účastníkmi uzavretý a že neodporuje právnym predpisom alebo verejnému záujmu.
Poznámka:
Pokiaľ je to možné je potrebné sa prikláňať k tejto forme rozhodnutí a ukončenia konania. Treba si uvedomiť, že zmier má svoje nesporné výhody – proti schválenému zmieru sa nemožno odvolať a schválený zmier je ihneď vykonateľný (v zmysle § 48 ods. 2 Správneho poriadku).

Výkon rozhodnutia o poskytnutí ochrany podľa § 5 OZ
Obec môže vo výroku rozhodnutia podľa povahy veci zásah zakázať alebo uložiť, aby bol obnovený predošlý stav. Čo však v takom prípade, ak odporca v stanovenej lehote povinnosť, ktorá mu bola daná rozhodnutím, nesplní? Podľa Správneho poriadku tu prichádzajú do úvahy dve možnosti riešenia, a to:
a) náhradný výkon,
b) ukladanie donucovacích pokút.
Obec môže vykonať kontrolu, či sa splnila povinnosť stanovená v právoplatnom a vykonateľnom rozhodnutí, buď prostredníctvom vlastných zamestnancov, alebo z podnetu účastníka konania.




Náhradný výkon
§ 79 ods. 2 Správneho poriadku
Náhradný výkon spočíva v tom, že uložené práce a výkony sa uskutočnia na náklad a nebezpečenstvo povinného, ak uloženú prácu alebo výkon môže uskutočniť aj niekto iný ako povinný.
Náhradný výkon je možný iba prípadoch, ak to umožňuje povaha veci. Obec rozhodne, či výkonom rozhodnutia pri náhradnom výkone poverí zamestnanca obce alebo inú právnickú, alebo fyzickú osobu. V oboch prípadoch ten, kto uskutočňuje náhradný výkon, musí od obce dostať písomný príkaz.
Medzi povinným a tým, kto náhradný výkon uskutočňuje, nevzniká nijaký právny vzťah.
Správny poriadok ustanovuje, že náhradný výkon ide na náklady a nebezpečenstvo povinného, to znamená, že aj škodu spôsobenú pri náhradnom výkone znáša povinný a nie ten, kto výkon rozhodnutia uskutočňuje.
Poznámka:
Náhradný výkon pri konaniach podľa § 5 OZ by prichádzal do úvahy najmä pri zmieri, kedy má obec v rukách právoplatné a vykonateľné rozhodnutie, pričom jedna zo strán neplní jeho podmienky. Napr. vlastník pozemku 1 sa zmierom zaviazal, že v stanovenej lehote vybuduje oporný betónový múrik, aby zabránil zosunu terénu vlastníka pozemku 2. V stanovenej lehote múrik nepostaví, a tak zadá obec vybetónovanie múrika inej právnickej osobe a náklady za tento náhradný výkon si bude vymáhať u vlastníka pozemku 1.
Ukladanie donucovacích pokút
§ 79 ods. 3 Správneho poriadku
Ak náhradný výkon nie je podľa povahy veci možný alebo účelný, vymáha sa splnenie povinnosti uloženej rozhodnutím postupným ukladaním pokút; jednorazovo uložená pokuta nesmie prevýšiť sumu 1659 eur.
V praxi často nastáva situácia, ktorá sa vyskytuje aj pri konaniach v zmysle § 5 OZ, a to, že účastník konania dobrovoľne nesplní povinnosť uloženú mu v rozhodnutí (o predbežnom opatrení, zmieri), a tak môže obec uložiť pokutu za neplnenie povinností v zmysle ust. § 79 ods. 3 Správneho poriadku.
Je potrebné podotknúť, že správny orgán musí o uložení pokuty vydať samostatné rozhodnutie, a tak ide o samostatné nové správne konanie a zároveň účastník konania má právo voči uloženiu pokuty podať opravný prostriedok – odvolanie.
Odvolací orgán
Odvolacím orgánom je príslušný okresný úrad v sídle kraja, v územnom obvode ktorého sa obec, ktorá rozhodovala podľa § 5 OZ, nachádza.



Vzor poučenia na konci rozhodnutia:
Proti tomuto rozhodnutiu možno podľa § 53 a § 54 zákona č. 71/1967 Zb. o správnom konaní (správny poriadok) podať odvolanie v lehote 15 dní odo dňa jeho oznámenia.
Odvolanie sa podáva na Obecnom úrade ............. , ktorý toto rozhodnutie vydal.
O odvolaní rozhoduje Okresný úrad ..................
Včas podané odvolanie má podľa § 55 ods. 1 Správneho poriadku odkladný účinok.
Toto rozhodnutie možno preskúmať súdom po vyčerpaní riadnych opravných prostriedkov.
